ΔΙΑΤΑΞΗ ΤΟΥ ΠΡΟΕΔΡΟΥ ΤΟΥ ΔΙΚΑΣΤΗΡΙΟΥ ΤΗΣ 9ΗΣ ΙΟΥΛΙΟΥ 1993. - DONATAB SRL ΚΑΙ ΛΟΙΠΟΙ ΚΑΤΑ ΕΠΙΤΡΟΠΗΣ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ. - ΚΑΠΝΑ - ΣΥΣΤΗΜΑ ΠΟΣΟΣΤΩΣΕΩΝ - ΔΙΑΔΙΚΑΣΙΑ ΑΣΦΑΛΙΣΤΙΚΩΝ ΜΕΤΡΩΝ - ΑΠΑΡΑΔΕΚΤΟ. - ΥΠΟΘΕΣΗ C-64/93 R.



Συλλογή της Νομολογίας του Δικαστηρίου 1993 σελίδα I-03955



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Ασφαλιστικά μέτρα * Προϋποθέσεις παραδεκτού * Απόρριψη της προσφυγής στην κύρια δίκη ως απαράδεκτης

(Συνθήκη ΕΟΚ, άρθρα 185 και 186 Κανονισμός Διαδικασίας, άρθρο 83 PAR 1)

Περίληψη

Η απόρριψη ως απαράδεκτης της κύριας προσφυγής με την οποία συνδέεται μια αίτηση ασφαλιστικών μέτρων καθιστά απαράδεκτη και την ίδια την αίτηση.

Διάδικοι

Στην υπόθεση C-64/93 R,

Donatab Srl, εταιρία ιταλικού δικαίου με έδρα την Καζέρτα (Ιταλία),

Reditab Srl, εταιρία ιταλικού δικαίου με έδρα τη Ρώμη (Ιταλία),

Tabacchi Industrie Varie * STIV Srl, εταιρία ιταλικού δικαίου με έδρα το Capaccio (Ιταλία),

Associazione professionale Transformatori Tabacchi Italiani * APTI, επαγγελματική οργάνωση με έδρα τη Ρώμη (Ιταλία),

εκπροσωπούμενες από τους Emilio Capelli και Paolo de Caterini, δικηγόρους Ρώμης, με αντίκλητο στο Λουξεμβούργο τον δικηγόρο Charles Turk, 13B, avenue Guillaume,

αιτούσες,

κατά

Επιτροπής των Ευρωπαϊκών Κοινοτήτων, εκπροσωπουμένης από τον Eugenio de March, νομικό σύμβουλο, με αντίκλητο στο Λουξεμβούργο τον Nicola Annecchino, μέλος της Νομικής Υπηρεσίας, Centre Wagner, Kirchberg,

καθής,

που έχει ως αντικείμενο αίτηση ασφαλιστικών μέτρων με την οποία ζητείται από το Δικαστήριο, αφενός, η αναστολή της εκτελέσεως της τηλεομοιοτυπίας την οποία απέστειλε η Επιτροπή στις 20 Ιανουαρίου 1993 στις ιταλικές αρχές, καθώς και του κανονισμού (ΕΟΚ) 3477/92 της Επιτροπής, της 1ης Δεκεμβρίου 1992, περί λεπτομερών κανόνων εφαρμογής του καθεστώτος ποσοστώσεων στον τομέα του ακατέργαστου καπνού για τη συγκομιδή των ετών 1993 και 1994 (ΕΕ L 351, σ. 11), και, αφετέρου, η λήψη προσωρινών μέτρων που συνίστανται στο να υποχρεωθεί η Επιτροπή να δώσει ορισμένες οδηγίες στις ιταλικές αρχές,

Ο ΠΡΟΕΔΡΟΣ ΤΟΥ ΔΙΚΑΣΤΗΡΙΟΥ

εκδίδει την ακόλουθη

Διάταξη

Σκεπτικό της απόφασης

1 Με δικόγραφο που κατέθεσε στη Γραμματεία του Δικαστηρίου στις 12 Μαρτίου 1993 η εταιρία Donatab, δύο άλλες εταιρίες μεταποιήσεως καπνού και μια επαγγελματική ένωση (στο εξής: προσφεύγουσες) ζήτησαν, δυνάμει του άρθρου 173, δεύτερο εδάφιο, της Συνθήκης ΕΟΚ, την ακύρωση μιας τηλεομοιοτυπίας την οποία απέστειλε η Επιτροπή στις 20 Ιανουαρίου 1993 στις ιταλικές αρχές, καθώς και την αναγνώριση της μη δυνατότητας εφαρμογής, σύμφωνα προς το άρθρο 184 της Συνθήκης ΕΟΚ, του κανονισμού (ΕΟΚ) 3477/92 της Επιτροπής, της 1ης Δεκεμβρίου 1992, περί λεπτομερών κανόνων εφαρμογής του καθεστώτος ποσοστώσεων στον τομέα του ακατέργαστου καπνού για τη συγκομιδή των ετών 1993 και 1994 (ΕΕ L 351, σ. 11).

2 Με χωριστό δικόγραφο που κατέθεσαν στη Γραμματεία του Δικαστηρίου στις 18 Μαρτίου 1993 οι προσφεύγουσες υπέβαλαν επίσης αίτηση λήψεως ασφαλιστικών μέτρων, ζητώντας από το Δικαστήριο, αφενός, να διατάξει την αναστολή της προαναφερθείσας τηλεομοιοτυπίας, καθώς και των άρθρων 3, παράγραφος 3, 9 και 10 του προαναφερθέντος κανονισμού, και, αφετέρου, τη λήψη προσωρινών μέτρων που συνίστανται στο να υποχρεωθεί η Επιτροπή να δώσει ορισμένες οδηγίες στις ιταλικές αρχές ώστε να χορηγήσουν χωρίς καθυστέρηση τις ποσοστώσεις μεταποιήσεως και να επιτρέψουν στο πλαίσιο αυτών των ποσοστώσεων τη σύναψη των αντίστοιχων συμβάσεων καλλιέργειας.

3 Η Επιτροπή υπέβαλε παρατηρήσεις επί της αιτήσεως ασφαλιστικών μέτρων στις 16 Απριλίου 1993.

4 Πρέπει να υπομνησθεί ότι, σύμφωνα προς το άρθρο 83, παράγραφος 1, του Κανονισμού Διαδικασίας, η αίτηση αναστολής εκτελέσεως πράξεως οργάνου ή η αίτηση λήψεως προσωρινών μέτρων είναι παραδεκτή μόνον αν ο αιτών προσέβαλε την πράξη της οποίας ζητεί την αναστολή ή αν αυτή προέρχεται από διάδικο σε εκκρεμή ήδη υπόθεση την οποία αφορούν τα προσωρινά μέτρα. Συνεπώς, αίτηση ασφαλιστικών μέτρων ή αίτηση λήψεως προσωρινών μέτρων δεν μπορεί να γίνει δεκτή αν η κύρια προσφυγή με την οποία συνδέεται η αίτηση ασφαλιστικών μέτρων είναι απαράδεκτη.

5 Εν προκειμένω, το Δικαστήριο απέρριψε, στις 28 Ιουνίου 1993, την κύρια προσφυγή ως απαράδεκτη.

6 Επομένως, η αίτηση ασφαλιστικών μέτρων είναι επίσης απαράδεκτη και πρέπει να απορριφθεί.

Απόφαση για τα δικαστικά έξοδα

Επί των δικαστικών εξόδων

7 Κατά το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα δικαστικά έξοδα. Επειδή οι προσφεύγουσες ηττήθηκαν, πρέπει να καταδικαστούν στα έξοδα της παρούσας διαδικασίας.

Διατακτικό

Για τους λόγους αυτούς,

Ο ΠΡΟΕΔΡΟΣ ΤΟΥ ΔΙΚΑΣΤΗΡΙΟΥ

διατάσσει:

1) Απορρίπτει την αίτηση ασφαλιστικών μέρων.

2) Καταδικάζει τις προσφεύγουσες στα δικαστικά έξοδα.

Λουξεμβούργο, 9 Ιουλίου 1993.